ปิดท้ายซีรี่ส์รีวิวพัทยาของเรากันที่ Car Bar ณ ชั้น G ของโรงแรม Siam@Siam Pattaya แน่นอนว่าโดดเด่นมากๆ กับสไตล์และไอเดียการตกแต่งที่บรรเจิดสุดๆ เพราะได้รวบรวมของที่เกี่ยวกับรถยนต์มากมายมาตกแต่งไว้ รวมไปถึงรถจริงๆ ก็มีเช่นกันด้วย โดยการนำมาดัดแปลงให้เป็นที่นั่งดื่มสุดเก๋ไก๋ ส่วนกิมมิคเล็กๆ น้อยๆ นั้น ก็เก็บรายละเอียดจนครบ แม้กระทั่งที่รองแก้ว ก็นำโซ่รถ และ ป้ายทะเบียนรถ มาประยุกต์ ไอเดียล้ำเลิศขนาดนี้ สมกับที่ตั้งอยู่ใน Design Hotel จริงๆ

Car Bar ให้บริการในส่วนของเครื่องดื่มหลากหลายชนิด รวมไป Snack ต่างๆ ไว้ให้ได้ทานเล่นกันอีกด้วย ก่อนจะสั่งเครื่องดื่มและ Snack มาทาน แนะนำให้ถ่ายรูปกันให้เรียบร้อยซะก่อน มีหลากหลายมุมในได้แอคท่า ซึ่งร้านจะเปิดบริการ 19.00-02.00 ส่วนตอนกลางวันนั้นเปิดให้เข้ามาถ่ายรูปได้อย่างเดียว

Snack
*Deep Fried Prawns Spring&Rolls with Sweet Chili Sauce (170 บาท)
ปอเปี๊ยะกุ้งแท่งยาวจิ้มซอสหวาน ซึ่งทั้งสองอย่างบรรจุมาเรียบร้อยแล้ว อยู่ในหลอดทดลองวิทยาศาสตร์แสนน่ารัก หยิบขึ้นทานกันได้ทันทีพร้อมน้ำจิ้ม รสชาติอร่อยกรุบกรอบกำลังดี

*Spicy Chicken Lolly Pop, Mango Curry Sauce (190 บาท)
ไก่เผ็ดเสียบไม้รูปทรงกลมห่อด้วยสาหร่าย ดีไซน์ออกมาคล้าย Lolly Pop คลุกเคล้ามากับผักที่ราดด้วยน้ำสลัดสูตรพิเศษ รสชาติจี๊ดจ๊าดนิดๆ

Cocktail
*Cooling Sangria (280 บาท)
คอกเทลรสแบล็คคอเรนท์สีม่วง เพิ่มความโดดเด่นด้วย แก้วมังกร และ เพิ่มกลิ่นหอมด้วย Cinnamon

*Iced Bomb (280 บาท)
คอกเทลสีฟ้าสดใส ดื่มแล้วเย็นชื่นใจ แก้วนี้โดดเด่นที่ลูกน้ำแข็งกลมๆ สีฟ้า ที่ลอยอยู่ในแก้ว รสชาติออกเปรี้ยวนิดๆ ด้วยน้ำมะนาว

*Midori Sour (280 บาท)
มาถึงแก้วสีเหลืองกันบ้าง กับคอกเทลที่มีส่วนผสมของเมลอน เหล้าพรีเมียม และ น้ำมะนาวสด ให้ทั้งความเปรี้ยวและความหอมหวานไปในคราวเดียวกัน

*S@P Breeze (290 บาท)
คอกเทลแก้วสีฟ้าสูงปรี๊ด ดื่มแล้วสดชื่นด้วยส่วนผสมของ Blue Caracao, น้ำสัปปะรด และ น้ำมะนาว โปะหน้าด้วย Blue Cavier ด้านบน เคี้ยวแล้วกรุบๆ อร่อยดี

*390 (290 บาท)
วอดก้ารสส้ม ที่มีส่วนผสมของเหล้าลิ้นจี่และน้ำผลไม้ เสิร์ฟพร้อม Special Ice สีเหลือง ที่โปะมาอยู่ด้านบน

*Adios Materfocker (280 บาท)
คอกเทลชื่อฮาร์ดคอร์แก้วนี้ มีส่วนผสมของ ไลท์ รัม, เตกิล่า และ จิน และเพิ่มความสดใสด้วย Blue Caracao และ น้ำมะนาวสด แก้วนี้แรงและฮาร์ดคอร์สมชื่อจริงๆ


ผ่านไปเรียบร้อยแล้ว ทั้ง 3 รีวิวในซีรีส์พัทยาของเรานะครับ ซึ่งแต่ละที่ก็มีเอกลักษณ์และการตกแต่งที่แตกต่างกันไป ที่โดดเด่นที่สุดคงหนีไม่พ้นดีไซน์ของร้านที่ออกแบบมาได้โดนใจมากๆ อาหารแต่ละอย่างรสชาติก็ดีเยี่ยมเลยทีเดียว หากใครว่างๆ อยากส่งท้ายซัมเมอร์นี้ที่พัทยา ลองแวะมาที่นี่ได้ รับรองไม่ผิดหวังแน่นอน

